Jeg kommer fra Bramming, I ved, derovre på Vestkysten. I sommer overgav jeg mig efter to sabbatår og flyttede til København for at studere noget humanistisk på et universitet. Det lød spændende, syntes jeg.

I foråret tog jeg turen over Storebælt i en propfuld varevogn. Min far og jeg gjorde holdt på Sprogø, hvor vi røg en cigaret og snakkede om livet. Forårssolen skinnede, og jeg var klar til at falde til ro. Først i storbyen, dernæst på universitetet. Jeg havde mønter på lommen, ligesom mine forældre havde lært mig det. Jeg var virkelig klar. Pludselig var jeg iført lyseblå skjorte og blankpolerede sko. København var godt nok spændende og livlig.

Nogle aftner tog jeg på Café Intime. Her drak jeg gerne en g&t og beundrede bramfrie madammer, behagelige øjne og musikalske hipstere. Det var en fornøjelse. Ned fra loftet hang klare krystaller og farverige julekugler. Der var røde gulvtæpper og røg i luften.